

Tasa-arvo ja yhdenvertaisuus suunnitelma

2022-2024



1. toukokuuta 2022

Oulun kaupunki

Alakylän koulu

# Yleistä

Koulumme sijaitsee maaseutumaisella alueella ydinkaupungin ulkopuolella noin 18 km Oulun keskustasta. Alakylän koulu muodostuu kahdesta toimipisteestä. Toimipisteiden välinen etäisyys on noin 4,5 km. Rakenteellisesti koulut ovat erilaisia. Alakylän toimipisteessä on kolme erillistä rakennusta ja Tirinkylässä toiminta tapahtuu yhdessä rakennuksessa. Tirinkylän oppilaat käyvät Alakylässä monilla oppitunneilla mm. liikunnassa, käsitöissä, valinnaiskursseilla, kielten tunneilla ja mok opinnoissa. Alakylään on keskitettynä molempien toimipisteiden yhteinen pienryhmäopetus ja esiopetus, muuten molemmissa toimipisteissä annetaan opetusta vuosiluokille 1-6. Tämä yhteinen tilojen käyttö ja oppilaiden yhteiselo tarkoittaa myös toimintakulttuurien ja menettelytapojen yhdistämistä. Siksi mm. tasa-arvo ja yhdenvertaisuussuunnitelma on laadittu toimipisteiden yhteistyönä. Oppilaiden osallisuuden lisäämisen jatkojalostaminen ja sitä kautta kouluviihtyvyys on koulumme painopisteenä tulevina vuosina.

[Yhdenvertaisuuslaki](http://www.finlex.fi/fi/laki/ajantasa/2014/20141325#L1P2)velvoittaa oppilaitokset edistämään yhdenvertaisuutta suunnitelmallisesti. Kaikilla perusasteen kouluilla on oltava suunnitelma, joka sisältää

- arvion yhdenvertaisuuden toteutumisesta oppilaitoksen toiminnassa sekä

- tarkoituksenmukaiset toimenpiteet yhdenvertaisuuden edistämiseksi.

- oppilaiden tulee voida vaikuttaa suunnitelman sisältöön.

Yhdenvertaisuus näkyy koulun oppisisällöissä, toimintakulttuurissa ja siinä millaisia valmiuksia oppilaat saavat toimiakseen jatkossakin yhdenvertaisuutta edistävinä ihmisinä. Yhdenvertaisessa koulussa kaikki tulevat kuulluksi ja nähdyksi omana itsenään eikä ketään syrjitä iän, alkuperän, kansalaisuuden, kielen, uskonnon, vakaumuksen, mielipiteen, poliittisen toiminnan, ammattiyhdistystoiminnan, perhesuhteiden, terveydentilan, vammaisuuden, seksuaalisen suuntautumisen tai muun henkilöön liittyvän syyn perusteella.

[Tasa-arvolain](http://www.finlex.fi/fi/laki/ajantasa/1986/19860609) mukaan tytöille ja pojille on järjestettävä samat mahdollisuudet koulutukseen ja ammatilliseen kehitykseen. Opetuksen ja oppimateriaalien on tuettava tasa-arvoa. Opetusta tai oppimateriaalia ei saa käyttää ennakkoluulojen tai kaavamaisten sukupuoliroolien ylläpitämiseen.

Myös sukupuoli-identiteettiin tai sukupuolen ilmaisuun perustuvaa syrjintää tulee ennaltaehkäistä. Tämä tarkoittaa esimerkiksi sitä, että koulussa opetetaan arvostavaa suhtautumista kaikkiin ja kerrotaan perustietoa sukupuolen moninaisuudesta.

Alakylän koulun suunnitelman laadinnassa on huomioitu myös Oulun kaupungin yhdenvertaisuussuunnitelma ja toiminnallisen tasa-arvon suunnitelmat

Laki naisten ja miesten välisestä tasa‐arvosta (609/1986) ja sen muutos (1329/2014) 5a§ 5 § (30.12.2014/1329)

# ALAKYLÄN KOULUN TASA-ARVO YHDENVERTAISUUSTILANTEEN KUVAUS, SUUNNITELMAN KARTOITUS JA LAATIMINEN 2018-2020

Alakylän koululla on tehty ensimmäinen tasa-arvo- ja yhdenvertaisuussuunnitelma vuonna 2018. Koululla on aiempina vuosina ollut kiusaamisen vastainen materiaali (KiVa) käytössä ja opettajista koostunut ryhmä selvittämässä kiusaamisasioita. Alakylän koulussa toimii kaksi kiusaamista ehkäisevää tiimiä. Koulussamme käytetään myös Lions Quest -, Friends – ja Askeleittain -ohjelmia.

Koulullamme on opettajien ja koulun muun henkilökunnan lisäksi koulukuraattori ja koulupsykologi huolehtimassa oppilaiden hyvinvoinnista.

Kiusaamisen vastaisella toiminnalla on ollut yhdenvertaisuutta edistävä vaikutus. Lukuvuonna 2015 koululla on kehitetty kiusaamista vastaan oma toimintamalli, joka mukailee Kivan toimintaperiaatteita. Tämä malli on käytössä edelleen lukuvuonna 2022-2024 ja siihen valitaan vastuuhenkilöt lukuvuosittain.

Vuonna 2020 kartoitimme oppilaskunnan ja henkilökunnan kanssa keskustellen taustoja, mitkä asiat vaikuttavat edistävästi tasa-arvoa ja yhdenvertaisuutta.

Vuoden 2020 kartoituksissa ylösnousseita asioita olivat:

- hyvinvointihankkeet ja suunnitelmat

- tietoisuuden lisääntyminen, koulutuksia tarpeen mukaan

- asenteiden muutos, avoin ilmapiiri, positiivinen toimintatapa ja toisen arvostamiseen ohjaaminen

- kodin ja koulun monipuolinen yhteistyö

- tasa-arvo- ja yhdenvertaisuuskysely, kiusaamis- tai muu hyvinvointitieto hyödynnetään

- katsomusaineisiin (uskonnollisiin tilaisuuksiin osallistuminen) liittyvä kysely tehty 09/2018 ja toimintaa ja tilaisuuksia järjestetään sen mukaisesti tasapuolisuus huomioiden

- suunnitelma kiusaamisen, väkivallan ja häirinnän ehkäisemiseksi ovat käytössä

- kiusaamisen 0-toleranssi. Kaikkeen tiedossa olevaan kiusaamiseen puututaan välittömästi ja selvitetään, mistä on kyse. Valistusta tehdään säännöllisesti.

- kasvatuskeskustelutoimintamalli on käytössä

- järjestyssäännöt ja luokkakohtaiset yhdessä tehdyt säännöt

- vanhempainyhdistyksen toiminta

- oppilaskunnan, liikkuva koulu toimikunnan ja tukioppilaiden järjestämä toiminta.

- avoin ja hyvä tiedottaminen

- ohjaajat, tuen järjestelyt ja apuvälineet

- kolmannen sektorin järjestämä toiminta

# ALAKYLÄN KOULUN TASA-ARVO YHDENVERTAISUUSTILANTEEN KUVAUS, SUUNNITELMAN KARTOITUS JA LAATIMINEN 2022-2024

Keväällä 2022 kartoitimme uudelleen sekä henkilökunnan että oppilaskunnan hallituksen kesken taustoja, mitkä asiat edistävät tasa-arvoa ja yhdenvertaisuutta. Lisäksi teimme vanhemmille kyselyn, jolla kartoitimme mielikuvia siitä, miten tasa-arvo ja yhdenvertaisuus toteutuu koulussamme. Näissä kartoituksissa esille nousivat edellisen kartoituksen tulosten lisäksi seuraavat asiat:

-yhteiset säännöt tukevat parhaiten tasa-arvon ja yhdenvertaisuuden toteutumista

-oppilashuollon toimijoiden tuki ja yhteistyö ennaltaehkäisevässä tarkoituksessa

Näiden kartoitusten pohjalta Alakylän koulun tasa-arvo ja yhdenvertaisuussuunnitelman tavoitteeksi 2022 nousivat seuraavat asiat:

**Tavoitteet**

1) Tasa-arvoon liittyvät käsitteet tutuiksi ja tasa-arvotietoisuuden lisääminen.

2) Yhteisistä säännöistä kiinni pitäminen.

3) Epäasiallisen kielenkäytön ja käyttäytymisen vähentäminen.

Näihin tavoitteisiin liittyvät toimenpiteet koulussamme ovat seuraavat:

**Toimenpiteet:**

* henkilöstön sisäisen koulutus
* tuetaan tavoitteiden saavuttamista myös oppilashuollon keinoilla
* tunnetaitojen ja itsetuntemuksen vahvistaminen sosiaalisissa tilanteissa
  + Tunnetaito-seuranta luokissa alkaen lukuvuonna 2022-2023
  + Tunnetaito-tehtävät luokissa alkaen lukuvuonna 2022-2023
* oikea-aikainen ja kärsivällinen puuttuminen mm. epäasialliseen käyttäytymiseen ja kielenkäyttöön
* pidetään kiinni aktiivisesti yhteisistä säännöistä

**Arviointi, seuranta ja tiedottaminen:**

* tasa-arvotilanteen kartoitus säännöllisin välein
* tieto tasa-arvosuunnitelmasta liitetään vuosittain tarkistettavaan ja Wilmassa luettavissa olevaan oppilashuoltosuunnitelmaan